## El Consell aprova un crèdit extraordinari de 2.364 milions d’euros per a atendre els gastos derivats de la recuperació després de la riuada

*** La portaveu del Consell exigix al Govern que el crèdit siga a fons perdut, “perquè és el que necessiten els afectats”, i no mitjançant endeutament
* S’aprova el decret que regula els centres i servicis socials a la Comunitat Valenciana, que incorpora més de 1.700 aportacions del sector
* S’amplien les ajudes dirigides a autònoms damnificats amb l’increment del nombre de municipis beneficiats i el termini de sol·licitud fins al 21 de març**

El Consell ha aprovat el decret llei pel qual es concedix un crèdit extraordinari per valor de 2.364 milions d’euros, en el pressupost de 2025 de la Generalitat, per a sufragar les mesures de resposta immediata i recuperació adoptades per la Generalitat des del 29 d’octubre passat, per a fer front als gastos derivats de la riuada.

Segons ha informat en roda de premsa la vicepresidenta primera i consellera de Servicis Socials, Igualtat i Vivenda, Susana Camarero, després de la reunió del Ple de l’executiu, “l’objectiu d’esta iniciativa és atendre els gastos inajornables relacionats amb els danys patits per persones, béns i infraestructures públiques i privades, a conseqüència de la riuada que va motivar la declaració de zona afectada greument per una emergència de protecció civil pel Consell de Ministres”.

El finançament d’este crèdit es realitzarà mitjançant endeutament, conformement al programa autoritzat per l’Estat per a garantir l’accés al finançament que la Generalitat requerisca per a fer front als gastos excepcionals de la riuada. “Es tracta del pressupost DANA que el Govern d’Espanya ha decidit que es finance mitjançant deute i no a fons perdut, però que des del Consell continuarem reclamant a l’Estat perquè es realitze a fons perdut, perquè és el que necessiten els afectats”, ha lamentat la consellera.

La mesura s’emmarca en el Reial decret llei 7/2024, que establix mesures urgents per a la recuperació econòmica i social de les zones afectades per la DANA i se suma al crèdit extraordinari de 700 milions d’euros concedit, el mes de desembre passat, pel Govern perquè la Generalitat finançara les primeres actuacions de resposta en la postemergència.

Sobre este assumpte, la vicepresidenta ha aclarit que “és una línia DANA independent que no compromet la recuperació”, i ha recordat que les ajudes “estan arribant als damnificats i que les actuacions s’estan executant i no perilla la reconstrucció”.

**Regulació dels servicis socials**

En la seua intervenció, la portaveu del Consell ha destacat, a més, que el Consell ha aprovat la declaració d’urgència per a la tramitació del projecte de decret que regula la tipologia i el funcionament dels centres, servicis i programes de servicis socials a la Comunitat Valenciana.

Esta regulació garantix un sistema ordenat, modern i adaptat a les necessitats de les persones usuàries. També actualitza i perfecciona el marc normatiu mitjançant la revisió integral del decret i incorpora més de 1.700 aportacions d’agents socials i empresarials, així com d’entitats locals i del tercer sector.

Així mateix, Camarero ha avançat que el Consell ha aprovat l’avantprojecte de llei regulador de l’accés a l’entorn de les persones amb discapacitat usuàries de gos d’assistència. “Esta iniciativa, que revisa i actualitza la normativa de 2003, té com a objectiu establir requisits específics per a l’ensinistrament i la certificació dels gossos d’assistència, i garantir la professionalització del sector i la qualitat dels servicis prestats”, ha assegurat.

La normativa, a més, amplia i detalla els drets d’accés de les persones usuàries, facilita la seua inclusió plena en espais públics, transports i establiments i, de la mateixa manera, reconeix i regula la figura de les persones educadores i ensinistradores, així com la situació dels gossos d’assistència jubilats, a través de la creació d’un registre oficial i l’actualització del règim sancionador.

**Pla valencià d’estadística 2025-2028**

D’altra banda, el Consell ha aprovat el projecte del Pla valencià d’estadística 2025-2028, que es remetrà a les Corts perquè s’aprove, i que inclou les investigacions estadístiques públiques d’interés general que es realitzaran durant eixe període, “amb l’objectiu de proporcionar informació completa i objectiva per al disseny de polítiques públiques i el desenrotllament econòmic i social de la Comunitat Valenciana”, ha informat la portaveu.

El nou pla reforça la coordinació amb la Unió Europea i l’Administració general de l’Estat, en línia amb el Codi de Bones Pràctiques de les Estadístiques Europees. Com a eixos transversals, incorpora la màxima desagregació territorial i la perspectiva de gènere, i preveu un total de 255 investigacions estadístiques distribuïdes en 22 àrees temàtiques, la qual cosa suposa un increment del 13 % respecte al pla anterior.

El pla s’executarà mitjançant programes anuals aprovats pel Consell, amb una inversió total de 32,3 milions d’euros, distribuïts entre els òrgans de la Generalitat (16 milions), l’Institut Valencià d’Estadística (12,8 milions) i l’Oficina Estadística de l’Ajuntament de València (3,4 milions).

A més d’estos punts, el Consell ha aprovat tres acords més, a proposta de la Conselleria de Sanitat, per a la contractació de material sanitari i servicis tecnològics destinats als centres del Sistema Públic de Salut valencià, amb una inversió total superior a 74 milions d’euros, segons ha detallat la portaveu.

**Resposta de la Generalitat als danys causats per la DANA**

Pel que fa a les ajudes per a pal·liar els efectes de la DANA, Susana Camarero ha destacat que el Consell ha ampliat les dirigides a autònoms, així com el nombre de municipis beneficiats, i ha estés el termini de sol·licitud fins al 21 de març.

Estes mesures consistixen en una prestació directa de 3.000 euros per als autònoms sense treballadors que hagen patit danys per la riuada. La modificació incorpora ara els municipis d’Aras de los Olmos, Benagéber, Benimuslem, Casinos, Chelva, Gavarda, Losa del Obispo, Massalavés, Sant Joanet, Titaguas, Tuéjar, Villar del Arzobispo i Xeraco, que se sumen als ja previstos en el decret original.

Les ajudes se sumen als 41,9 milions d’euros abonats en desembre de 2024, que van beneficiar 13.973 autònoms. Amb la nova convocatòria, es preveu arribar a uns 17.300 treballadors per compte propi els negocis dels quals es van vore afectats per la catàstrofe.

Quant a les contractacions d’emergència adoptades per este Consell per a pal·liar els efectes de la DANA, la consellera ha explicat que s’ha aprovat un nou encàrrec a l’empresa pública Tragsa per a continuar amb la distribució de productes bàsics a les persones afectades per la riuada del 29 d’octubre de 2024.

Amb este nou encàrrec, que ascendix a 3,6 milions d’euros i té una duració estimada d’un any, “garantim que els productes continuen arribant als afectats, especialment a persones majors, dependents i altres en situació de vulnerabilitat”, ha manifestat la consellera.

El Consell també ha declarat d’emergència quatre noves contractacions en infraestructures i transport, amb una inversió total superior als 10 milions d’euros.

Es tracta de la reconstrucció de ponts i una passarel·la a Sot de Chera, la rehabilitació del pont de l’avinguda El Cerro a Siete Aguas, la reparació del port de Cullera i el restabliment del transport públic CVV-265 en l’àrea metropolitana de València.

Fecha: 11/03/2025